Mai Mercado (KF), 2025-04-11:
I dag behandler vi den samarbejdsaftale mellem Danmark og USA, som regeringen indgik tilbage i 2023.
Først og fremmest vil jeg gerne slå fast, at Det Konservative Folkeparti stemmer for aftalen.
Det har vi faktisk sagt hele tiden.
Jeg kan forstå, at Socialdemokratiets ordfører, hr. Simon Kollerup, ville vædde en kasse Thyøl på, at Konservative ville ende med at stemme for, og det er jo et ret enkelt væddemål, må man sige.
Jeg kunne så godt have tænkt mig, at man havde haft en lidt bedre præmie, for hvorfor sætte Thyøl på spil, når man kan vinde Fynsk Forår?
Når vi så alligevel har kritiseret aftalen, har det jo været på grund af timingen af fremsættelsen af det her beslutningsforslag.
Hvorfor den hast?
Hvorfor skal det gå så stærkt, særlig når vi står i en usikker tid?
Vi savner stadig væk en fyldestgørende forklaring på, hvorfor aftalen skal stemmes igennem netop nu.
Aftalen giver USA mulighed for at stationere militært personel og materiel på dansk territorium efter fælles aftale.
Økonomisk deler man omkostningerne for anlæg og områder stillet til rådighed for fælles brug, medmindre andet bliver aftalt særskilt, mens USA finansierer sine egne byggeaktiviteter efter dansk lovgivning.
Derudover får USA ret til at opbevare militært materiel i Danmark, hvor Danmark skal informeres om typer, mængder og leveringsplaner.
Amerikanske styrker får også råderet over deres opbevarede materiel og kontrol over lagerfaciliteter på dansk jord.
Det er også skrevet ind i aftalen, at miljø-, sundheds- og sikkerhedshensyn skal respekteres, og at USA forpligter sig til at følge dansk miljø- og sundhedslovgivning.
I Det Konservative Folkeparti ønsker vi en sikkerhed for, at en sådan aftale, som bliver indgået, ikke indebærer risici, hvor tilliden potentielt kan blive udnyttet og brugt imod os.
Den transatlantiske relation har siden anden verdenskrig været en grundpille i Danmarks sikkerhedspolitik, men vi kan jo heller ikke ignorere, at verdenssituationen har ændret sig.
USA's præsident har tydeligt sagt, at han ikke vil udelukke brug af militær magt med henblik på at aftvinge os Grønland.
Derfor har Det Konservative Folkeparti opfordret til, at vi venter med at træffe den her beslutning om amerikanske soldater på dansk jord, altså venter med den lovbehandling, som vi så er i gang med i dag, således at vi kan være sikre på, at Danmark handler i overensstemmelse med egne sikkerhedsinteresser.
Derfor må det jo aldrig blive en refleks at godkende vidtrækkende aftaler uden en grundig og kritisk analyse.
Jeg skal naturligvis også sige, at vi jo respekterer, at det er regeringen, som har de diplomatiske relationer til Washington og muligvis er i besiddelse af informationer, som vi ikke har adgang til.
Men når vi står over for en beslutning af den her karakter midt i en international anspændt situation, finder vi ikke, at der er nogen grund til at forcere en vedtagelse, og det ville være mere ansvarligt at tage os den tid, som er nødvendig for at sikre, at vi træffer den rigtige beslutning.
Regeringspartierne har jo her i dag bekræftet, at der intet havde været til hinder for at fremsætte beslutningsforslaget her senere.
Når vi alligevel vælger at stemme for, er det, fordi vi til syvende og sidst mener, at det er i Danmarks interesse at værne om det samarbejde, vi har haft siden anden verdenskrig med amerikanerne.